paragraph_text: Godine 1461. i 1462. ponovno je ustao protiv oca zbog neriješene razdiobe zemlje prema pomirbi 1453., jer je umjesto dogovorenog dobio samo tri grada u istočnom dijelu zemlje. Nije dobio traženu polovicu očevih zemalja, pa je zatražio pomoć od turskog sultana tog ljeta, sultan mu je dodijelio što poiska od očeve zemlje i postrojbe, nakon čega su Turci 1463. godine napali hercega Stjepana, porazili ga kod Breznice i na vlast doveli njegova sina Vladislava. Uz mletačko posredovanje pomirio se s ocem u lipnu i dobio od njega četvrtinu zemalja. Čim su se turske postrojbe povukle iz Bosne, okrenuo se protiv njih te srpnja zauzeo Ljubuški. U rujnu 1463. godine zatražio je od oca trećinu zemalja i otac je popustio zbog straha da se Vladislav opet ne prikloni Turcima, a u tome su posredovali Mlečani. Do kraja listopada očistio je najveći dio Huma od osmanskih posada. Jeseni te godine priklanja se Korvinu, koji ga je primio u ugarske velikaše. Vladislavu i sinu Balši dao je krajeve zapadnije od ist. Hercegovine: župe Uskoplje, Ramu i Livno s gradovima Veselom Stražom, Prozorom i Livnom. Godine 1465. planuo je ponovno sukob između oca i sina te ga je otac, smatrajući ga odgovornim za dolazak Turaka, izbacio iz oporuke, zbog čega se Vladislav zavadio s bratom Vlatkom. U to je vrijeme Isa-beg Ishaković pošao u pohod osvajanja hercegove zemlje. Napao je Vladislavove posjede, a ovaj se sklonio na Mljet, nakon čega su mu ostali samo Kameno Brdo, Mičevac kraj Trebinja, Livno te možda i Visući na Cetini. To je vrijeme Vladislav bio vrhovni mletački zapovjednik u Bosni, a potom se okreće napuljskomu kralju Ferdinandu I. čijim je izaslanicima ustupio dva svoja grada. Godine 1467. otišao je u Slavoniju, na posjede u Kalniku, kamo je nešto kasnije doveo ženu Anu i sina Balšu (koje je bio prvo ostavio na Šipanu). Posjed Veliki Kalnik kralj je založio hrvatskom banu. Vladislav je tad bio "dux de Kelmek". 1481. kralj mu je dao posjed Morović. Nosio je dugo vremena naslov kneza, a neko vrijeme spominje ga se kao vojvodu i kao hercega.